**ΜΕΘΟΔΟΛΟΓΙΑ ΣΥΓΚΡΙΤΙΚΗΣ ΑΞΙΟΛΟΓΗΣΗΣ ΠΡΑΞΕΩΝ ΣΤΟ ΠΛΑΙΣΙΟ ΤΗΣ ΔΡΑΣΗΣ 14.6iv.33.33 «ΠΡΟΩΘΗΣΗ ΤΗΣ ΒΙΩΣΙΜΗΣ ΑΣΤΙΚΗΣ ΚΙΝΗΤΙΚΟΤΗΤΑΣ ΚΑΙ ΤΗΣ ΑΣΤΙΚΗΣ ΑΝΑΖΩΟΓΟΝΗΣΗΣ» ΤΟΥ ΑΞΟΝΑ 14 ΤΟΥ Ε.Π. ΥΜΕΠΕΡΑΑ**

Η μεθοδολογία αξιολόγησης Αιτήσεων Χρηματοδότησης Πράξεων συγχρηματοδοτούμενων από το Επιχειρησιακό Πρόγραμμα Υ.ΜΕ.ΠΕΡ.Α.Α. βασίζεται στον «Οδηγό Αξιολόγησης Αιτήσεων Χρηματοδότησης Πράξεων» (τελικό σχέδιο) που συνέταξε η Ειδική Υπηρεσία Θεσμικής Υποστήριξης του Υπουργείου Οικονομίας, Ανάπτυξης και Τουρισμού.

Η Διαχειριστική Αρχή εισηγείται προς έγκριση στην Επιτροπή Παρακολούθησης του Ε.Π. τη μεθοδολογία αξιολόγησης, τα κριτήρια επιλογής πράξεων και την εξειδίκευση αυτών για τις δράσεις του Προγράμματος.

1. **Επιλογή μεθοδολογίας Αξιολόγησης**

Στην περίπτωση του Τομέα Περιβάλλοντος, επιλέγεται η συγκριτική αξιολόγηση για τις προτάσεις που συμβάλλουν στην εφαρμογή Κοινοτικών Οδηγιών στο πλαίσιο του Ευρωπαϊκού Περιβαλλοντικού κεκτημένου αλλά δεν αποτελούν ανελαστικές υποχρεώσεις της χώρας. Αντίθετα η άμεση αξιολόγηση επιλέγεται για τις προτάσεις που υποβάλλονται σε εφαρμογή Κοινοτικών Οδηγιών και ανελαστικών υποχρεώσεων της χώρας με υψηλό βαθμό ωριμότητας με σκοπό αφενός την ταχύτερη ένταξή τους έναντι άλλων και αφετέρου την αμεσότερη επίτευξη των στόχων του Τομέα.

Στο πλαίσιο της πρόσκλησης «ΠΡΟΩΘΗΣΗ ΤΗΣ ΒΙΩΣΙΜΗΣ ΑΣΤΙΚΗΣ ΚΙΝΗΤΙΚΟΤΗΤΑΣ ΚΑΙ ΤΗΣ ΑΣΤΙΚΗΣ ΑΝΑΖΩΟΓΟΝΗΣΗΣ» ΤΟΥ ΑΞΟΝΑ 14 ΤΟΥ Ε.Π. ΥΜΕΠΕΡΑΑ, η αξιολόγηση των προτάσεων θα γίνει με **συγκριτική** αξιολόγηση.

* 1. **Συγκριτική αξιολόγηση**

Η συγκριτική αξιολόγηση για την επιλογή των προτάσεων αρχίζει μετά την καταληκτική ημερομηνία υποβολής τους, όπως ορίζεται στην πρόσκληση. Η προθεσμία για τον έλεγχο της πληρότητας και την ολοκλήρωση της αξιολόγησης της πρότασης του δικαιούχου, από την αρμόδια διαχειριστική αρχή, ορίζεται μέχρι εξήντα (60) μέρες από την ημερομηνία λήξης της προθεσμίας υποβολής προτάσεων [παρ. 2, άρθρο 20, ν. 4314/2014]. Με την ολοκλήρωση της συγκριτικής αξιολόγησης οι προτάσεις κατατάσσονται σε φθίνουσα σειρά με βάση τη βαθμολογία τους. Ακολουθεί η έκδοση προσωρινού πίνακα κατάταξης αξιολογημένων προτάσεων. Οι προτάσεις που επιλέγονται για χρηματοδότηση (μέχρι να εξαντληθεί ο διαθέσιμος προϋπολογισμός της Πρόσκλησης) είναι εκείνες με τις υψηλότερες βαθμολογίες, εφόσον ικανοποιούνται και ενδεχόμενες ελάχιστες προϋποθέσεις έγκρισης που προσδιορίζονται στην Πρόσκληση.

Σημειώνεται ότι σε περίπτωση που προκύπτει ισοβαθμία προτάσεων με την τελευταία προς ένταξη πρόταση, δύναται να επιλέγονται για χρηματοδότηση όλες οι ισόβαθμες πράξεις, εφόσον δεν έχει εξαντληθεί η συγχρηματοδοτούμενη δημόσια δαπάνη της πρόσκλησης η οποία μπορεί, στις περιπτώσεις αυτές, να αναπροσαρμόζεται έως το 120% αυτής.

1. **Στάδια επιλογής πράξεων**

Η διαδικασία επιλογής των προς χρηματοδότηση πράξεων διενεργείται σε δύο στάδια:

-Στάδιο Α’: Έλεγχος πληρότητας και επιλεξιμότητας της πρότασης

-Στάδιο Β’: Αξιολόγηση των προτάσεων σε επίπεδο ομάδας κριτηρίων.

Η αξιολόγηση πραγματοποιείται από επιτροπή συγκροτούμενη από τα αρμόδια στελέχη της ΕΥΔ, με απόφαση της ΕΥΔ, για τους οποίους διασφαλίζεται ότι δεν υφίσταται σύγκρουση συμφερόντων και ότι διαθέτουν την απαιτούμενη εμπειρία και τεχνογνωσία για τη διενέργεια της αξιολόγησης.

Κατά τη διενέργεια της αξιολόγησης, η ΕΥΔ δύναται να ζητήσει σε οποιοδήποτε στάδιο της αξιολόγησης την υποβολή *συμπληρωματικών στοιχείων* και *διευκρινήσεων*.

*Συμπληρωματικά στοιχεία* είναι αυτά τα οποία, ενώ προβλέπονταν στην πρόσκληση, δεν υποβλήθηκαν λόγω παράλειψης του δυνητικού δικαιούχου και εκδόθηκαν πριν την υποβολή της αίτησης. Οι *διευκρινίσεις* είναι στοιχεία που ζητούνται από τον/τους αξιολογητή/τες με σκοπό την αποσαφήνιση των υποβληθέντων στοιχείων και την καλύτερη κατανόηση του περιεχομένου της πρότασης.

Ειδικά για την υποβολή συμπληρωματικών στοιχείων, η ΕΥΔ ενημερώνει εγγράφως το δυνητικό δικαιούχο, με τη χρήση του *Εντύπου Ε.Ι.2\_1 «Επιστολή για υποβολή συμπληρωματικών στοιχείων για την εξέταση της αίτησης χρηματοδότησης».* Ο δυνητικός δικαιούχος θα πρέπει να αποστείλει τα αιτηθέντα συμπληρωματικά στοιχεία εντός συγκεκριμένης προθεσμίας που τίθεται από την ΕΥΔ. Στον Δικαιούχο τίθεται ολιγοήμερη προθεσμία (2-5 εργάσιμες μέρες), δεδομένου ότι θα αφορούν στοιχεία που εκ παραδρομής δεν συμπεριλήφθησαν στη υποβληθείσα πρόταση. Εφόσον τα συμπληρωματικά στοιχεία δεν υποβληθούν εμπρόθεσμα η πρόταση απορρίπτεται.

1. **Κριτήρια Επιλογής των πράξεων**

Οι αιτήσεις θα υποβάλλονται **αποκλειστικά** ηλεκτρονικά μέσω ΟΠΣ. Μετά τον αρχικό ηλεκτρονικό έλεγχο συμβατότητας που διενεργείται από το ΟΠΣ ακολουθεί το στάδιο Α’. Σε περιπτώσεις εγγράφων, για τα οποία δεν είναι τεχνικά εφικτή η ηλεκτρονική υποβολή (π.χ. χάρτες, σχέδια, κλπ) ο δικαιούχος υποχρεούται να τα αποστείλει.

***Στάδιο Α’: Έλεγχος πληρότητας και επιλεξιμότητας πρότασης***

Στο στάδιο Α διασφαλίζονται οι ελάχιστες προϋποθέσεις που προβλέπονται στο κανονιστικό πλαίσιο και την πρόσκληση προκειμένου η πρόταση να περάσει στο Στάδιο Β΄ της αξιολόγησης.

Κατά τη διάρκεια εξέτασης του σταδίου Α’ συμπληρώνεται το έντυπο «*Λίστα Ελέγχου Πληρότητας και Επιλεξιμότητας Πρότασης»*. Στο έντυπο αυτό περιλαμβάνονται όλα τα στοιχεία που αναφέρονται στον «Οδηγό Αξιολόγησης Αιτήσεων Χρηματοδότησης Πράξεων» κατάλληλα προσαρμοσμένα στις απαιτήσεις των έργων των Τομέων Μεταφορών και Περιβάλλοντος. Το έντυπο είναι κοινό και για τους δύο Τομείς.

Εκτός από τα κριτήρια που αναφέρονται στον Οδηγό, στο έντυπο προστέθηκαν ως επιπλέον κριτήρια α) η απαίτηση υποβολής βεβαίωσης περί μη παραγωγής εισόδων για τα έργα που δεν παράγουν έσοδα και η απαίτηση υποβολής Χρηματοοικονομικής Ανάλυσης για τα έργα που παράγουν έσοδα ώστε να θεωρηθεί η υποβαλλόμενη αίτηση χρηματοδότησης έργου πλήρης και β) η εξέταση συνάφειας της πρότασης με Εθνικές και Κοινοτικές Πολιτικές.

Όλα τα κριτήρια του σταδίου Α΄, έχουν υποχρεωτική εφαρμογή και η θετική αξιολόγησή τους αποτελεί απαραίτητη προϋπόθεση για να προχωρήσει η αξιολόγηση στο στάδιο Β΄. Όταν ένα κριτήριο δεν εφαρμόζεται, η απάντηση «ΔΕΝ ΕΦΑΡΜΟΖΕΤΑΙ» επέχει θέση θετικής αξιολόγησης.

Σε περίπτωση που ένα κριτήριο λαμβάνει αρνητική αξιολόγηση, η πρόταση απορρίπτεται και ενημερώνεται ο δικαιούχος.

***ΣΤΑΔΙΟ Β΄: Αξιολόγηση των προτάσεων ανά ομάδα κριτηρίων.***

Κατά το στάδιο Β΄ διενεργείται η αξιολόγηση των προτάσεων σύμφωνα με τα κριτήρια αξιολόγησης τα οποία διακρίνονται σε πέντε βασικές ομάδες. Οι ομάδες αυτές όπως περιγράφονται στον Οδηγό αποτελούν ξεχωριστές ενότητες του εντύπου *Φύλλο Αξιολόγησης πράξεων* ως ακολούθως:

Α. Πληρότητα και σαφήνεια του περιεχομένου της πρότασης (1η ΟΜΑΔΑ ΚΡΙΤΗΡΙΩΝ)

Β. Ενσωμάτωση οριζόντιων πολιτικών και τήρηση θεσμικού πλαισίου (2η ΟΜΑΔΑ ΚΡΙΤΗΡΙΩΝ)

Γ. Σκοπιμότητα της πράξης (3η ΟΜΑΔΑ ΚΡΙΤΗΡΙΩΝ)

Δ. Ωριμότητα της πράξης (4η ΟΜΑΔΑ ΚΡΙΤΗΡΙΩΝ)

Ε. Διοικητική, επιχειρησιακή και χρηματοοικονομική ικανότητα δυνητικού δικαιούχου (5η ΟΜΑΔΑ ΚΡΙΤΗΡΙΩΝ)

Τα κριτήρια αξιολόγησης των προτάσεων του σταδίου Β’ έχουν εξειδικευτεί ανά Άξονα Προτεραιότητας, Επενδυτική Προτεραιότητα, Ειδικό Στόχο και Δράση και αποτυπώνονται στα Φύλλα Αξιολόγησης Πράξεων που συνοδεύουν τη μεθοδολογία.

Τα επιμέρους κριτήρια των ομάδων για την δράση «Περιορισμός διαρροών στα δίκτυα ύδρευσης» παρουσιάζονται αναλυτικά στη συνέχεια:

**Α. Πληρότητα και σαφήνεια του περιεχομένου της πρότασης**

**Α1. Πληρότητα και σαφήνεια του φυσικού αντικειμένου της προτεινόμενης πράξης**

*Το κριτήριο είναι δυαδικό (ναι/όχι)*

*Εξετάζεται η πληρότητα και η σαφήνεια της τεχνικής περιγραφής του φυσικού αντικειμένου στο ΤΔΠΠ για το σύνολο των υποέργων:*

*α) ο στόχος, ο σκοπός και ο τρόπος που τα εξυπηρετεί η συγκεκριμένη πρόταση*

*β) τη μεθοδολογία υλοποίησης (επιλογή μεθοδολογίας και ανάλυση της υλοποίησης της πράξης ή των επιμέρους υποέργων αυτής, απαιτούμενες ενέργειες, χρονική αλληλουχία ενεργειών),*

*γ) όσον αφορά τα βασικά, τεχνικά και λειτουργικά χαρακτηριστικά της προτεινόμενης πράξης*

*δ) στην αποτύπωση των παραδοτέων της πράξης*

*ε) στα μέτρα δημοσιότητας/ επικοινωνίας της προτεινόμενης πράξης (καταλληλότητα δράσεων επικοινωνίας, ανάλογης έκτασης με την προτεινόμενη πράξη).*

**Α2. Ρεαλιστικότητα του προϋπολογισμού της πράξης σε σχέση με το φυσικό αντικείμενο**

*Το κριτήριο είναι δυαδικό (ναι/όχι)*

*Εξετάζεται η ρεαλιστικότητα του προϋπολογισμού της πράξης σε σχέση με το φυσικό της αντικείμενο.*

*Τα στοιχεία που αξιολογούνται είναι:*

*(α) η πληρότητα του προτεινόμενου προϋπολογισμού (εξετάζεται εάν περιλαμβάνει όλα τα αναγκαία κόστη για την υλοποίηση του φυσικού αντικειμένου/παραδοτέων και την εφαρμογή της εγκυκλίου 38/2005, όπου εφαρμόζεται).*

*(β) το κατά πόσο η κοστολόγηση της προτεινόμενης πράξης είναι εύλογη. Πιο συγκεκριμένα:*

*1) Εφόσον προβλέπεται από την Πρόσκληση η χρηματοδότηση της πράξης να γίνει βάσει παραστατικών:*

*1.1) Στις περιπτώσεις που ο προϋπολογισμός προκύπτει από κανονιστικές πράξεις, όπως αποφάσεις του αρμόδιου Υπουργού για την έγκριση, αναπροσαρμογή και τροποποίηση των ενιαίων τιμολογίων Έργων Οδοποιίας, Υδραυλικών, Λιμενικών, Οικοδομικών και Πρασίνου, και ο βαθμός ωριμότητας της πράξης το επιτρέπει (π.χ. σύνταξη τευχών δημοπράτησης) τόσο οι τιμές μονάδας όσο και ο συνολικός προϋπολογισμός των υποέργων/πράξης θεωρείται ρεαλιστικός.*

*1.2) Σε άλλη περίπτωση για την εκτίμηση του προϋπολογισμού μπορούν να χρησιμοποιηθούν στοιχεία όπως: α) πραγματικό κόστος από παρεμφερείς πράξεις που έχουν υλοποιηθεί, λαμβάνοντας υπόψη τις επικρατούσες συνθήκες της αγοράς κατά το χρόνο αξιολόγησης της πρότασης, β) μη δεσμευτικές προσφορές που υποβάλλονται από τον δυνητικό δικαιούχο.*

*2) Εφόσον προβλέπεται στη σχετική Πρόσκληση η χρηματοδότηση της προτεινόμενης πράξης να ακολουθήσει μία από τις απλοποιημένες μεθόδους κόστους (τυποποιημένες κλίμακες κόστους κατά μονάδα, κατ’ αποκοπή ποσών που δεν υπερβαίνουν τις 100 000 EUR δημόσιας συμμετοχής, κατ’ αποκοπή χρηματοδότηση που καθορίζεται με την εφαρμογή ενός ποσοστού σε μια ή περισσότερες προκαθορισμένες κατηγορίες δαπανών) εξετάζεται η ορθή εφαρμογή της σχετικής μεθοδολογίας, όπως καθορίζεται στην Πρόσκληση.*

*γ) η ορθή κατανομή του Π/Υ στις επιμέρους εργασίες/είδη δαπανών και το εύλογο του Π/Υ στις εργασίες /είδη δαπανών σε σχέση με το προτεινόμενο φυσικό αντικείμενο/παραδοτέα, τη συμμόρφωση με τους εθνικούς κανόνες επιλεξιμότητας και τους τυχόν ειδικότερους όρους της πρόσκλησης, ώστε να αποφεύγονται μη αναγκαία ή μη επιλέξιμα κόστη.*

**Α3. Ρεαλιστικότητα του χρονοδιαγράμματος ολοκλήρωσης της πράξης**

*Το κριτήριο είναι δυαδικό (ναι/όχι)*

*Η ρεαλιστικότητα του χρονοδιαγράμματος εξετάζεται σε σχέση με:*

*α) το φυσικό αντικείμενο*

*β) την επιλεγμένη μέθοδο υλοποίησης (αυτεπιστασία, ανάθεση κλπ)*

*γ) τους ενδεχόμενους κινδύνους που συνδέονται με την υλοποίηση της πράξης π.χ. αρχαιολογικά ευρήματα ή πιθανές καθυστερήσεις σχετικά με την έκδοση κανονιστικών αποφάσεων που απαιτούνται για την υλοποίηση της πράξης όπως κήρυξη απαλλοτριώσεων κλπ.*

*δ) το επίπεδο ωριμότητας της πράξης.*

*Ειδικότερα, σε σχέση με την ανάθεση του κυρίου υποέργου (ή των κυρίων υποέργων) διευκρινίζεται ότι το χρονοδιάγραμμα για την ολοκλήρωση της ανάθεσης δεν πρέπει να υπερβαίνει τις προθεσμίες που ορίζονται στον Ν. 4314/2014(άρθρο 28), ενώ για πράξεις για την υλοποίηση των οποίων απαιτούνται προπαρασκευαστικές ενέργειες ισχύουν τα αναφερόμενα στο άρθρο 27 §4 του ιδίου Νόμου.*

Για την κάλυψη του κριτηρίου Α2 όσον αφορά στην πληρότητα του προτεινόμενου προϋπολογισμού έχει προστεθεί η εφαρμογή της εγκυκλίου 38/2005. Διευκρινίζεται ότι ο προϋπολογισμός των υποέργων που υλοποιούνται με εργολαβία πρέπει να γίνεται με βάση τα ενιαία τιμολόγια της Γενικής Γραμματείας Δημοσίων Έργων και των υποέργων που υλοποιούνται ως προμήθεια πρέπει να γίνεται από επιτροπή διερεύνησης τιμών αγοράς. Η επιτροπή με βάση σχετικές μη δεσμευτικές προσφορές και τιμοκαταλόγους υλικών συνοδευόμενα από ενημερωτικά φυλλάδια θα συντάσσει πίνακα μέσων τιμών υλικών και θα προβαίνει σε αναλυτικό προσδιορισμό κόστους υλικών ανά σταθμό και συνολικά της πράξης.

Η Πράξη θα πρέπει να λαμβάνει θετική τιμή "ΝΑΙ" σε όλα τα κριτήρια.

**Β. Ενσωμάτωση οριζόντιων πολιτικών και τήρηση θεσμικού πλαισίου**

**Β1. Τήρηση των εθνικών και κοινοτικών κανόνων ως προς τις δημόσιες συμβάσεις έργων, μελετών, προμηθειών και υπηρεσιών και εθνικών κανόνων για την απασχόληση προσωπικού**

*Το κριτήριο είναι δυαδικό (ναι/όχι)*

*Εξετάζεται εάν το προτεινόμενο στο ΤΔΠ θεσμικό πλαίσιο υλοποίησης των υποέργων συνάδει με το εθνικό και ενωσιακό δίκαιο.*

*Εφόσον έχουν προηγηθεί της αίτησης χρηματοδότησης σχετικές ενέργειες, εξετάζεται εάν ο δικαιούχος έχει τηρήσει μέχρι τη στιγμή της υποβολής της αίτησης χρηματοδότησης τους κατά περίπτωση ισχύοντες εθνικούς και κοινοτικούς κανόνες για την προτεινόμενη πράξη, σύμφωνα με τα προβλεπόμενα στις διαδικασίες έγκρισης σταδίων δημοσίων συμβάσεων ΔΙΙ\_2, ΔΙΙ\_3, ΔΙΙ\_4 του Εγχειριδίου Διαδικασιών του ΣΔΕ. Σε περίπτωση κατά την οποία διαπιστώνονται αποκλίσεις από την τήρηση των κανόνων, η ΔΑ δύναται να εντάξει την πράξη εφαρμόζοντας αναλογική ή κατ΄ αποκοπή μείωση της συγχρηματοδοτούμενης δημόσιας δαπάνης.*

**Β2. Συμβατότητα της πράξης με τους κανόνες του ανταγωνισμού και των κρατικών ενισχύσεων**

*Το κριτήριο είναι δυαδικό (ναι/όχι)*

*Εξετάζεται εφόσον η πράξη ενέχει στοιχεία κρατικών ενισχύσεων, η συμβατότητά της με το κανονιστικό πλαίσιο των κρατικών ενισχύσεων.*

**Β3. Αειφόρος Ανάπτυξη**

*Το κριτήριο είναι δυαδικό (ναι/όχι)*

*Εξετάζεται με ποιο τρόπο η προτεινόμενη πράξη σέβεται τις αρχές της αειφόρου ανάπτυξης ειδικότερα σε σχέση με τους όρους, περιορισμούς και κατευθύνσεις της Στρατηγικής Μελέτης Περιβαλλοντικών Επιπτώσεων του Ε.Π. Εξετάζεται εάν εντάσσεται στο «Γενικό Πλαίσιο Χωροταξικού Σχεδιασμού» και στα «Ειδικά Πλαίσια Χωροταξικού Σχεδιασμού και Αειφόρου Ανάπτυξης». Ομοίως εάν εντάσσεται στις Ολοκληρωμένες Χωρικές Επενδύσεις (ΟΧΕ), ή/και στα ΣΟΑΠ, ή/και σε Εγκεκριμένο Ολοκληρωμένο Επιχειρησιακό Σχέδιο του Δήμου. Ο ολοκληρωμένος χαρακτήρας της χωρικής στρατηγικής και του σχεδίου υλοποίησης θα πρέπει να εξασφαλίζεται με τη συμπληρωματικότητα και συνεκτικότητα των προτεινόμενων δράσεων.*

**Β4. Προαγωγή της ισότητας μεταξύ ανδρών και γυναικών και της μη διάκρισης**

*Το κριτήριο είναι δυαδικό (ναι/όχι)*

*Εξετάζεται εάν η προτεινόμενη πράξη προασπίζει την ισότητα μεταξύ ανδρών και γυναικών και αποτρέπει κάθε διάκριση λόγω φύλου, φυλής, εθνοτικής καταγωγής, θρησκείας, πεποιθήσεων, αναπηρίας, ηλικίας, γενετήσιου προσανατολισμού.*

**Β5. Εξασφάλιση της προσβασιμότητας των ατόμων με αναπηρία**

*Το κριτήριο είναι δυαδικό (ναι/όχι)*

*Εξετάζεται πώς η πράξη διασφαλίζει την προσβασιμότητα των ατόμων με αναπηρία σύμφωνα με το ισχύον θεσμικό πλαίσιο. Σε περίπτωση κατά την οποία μία πράξη έχει ήδη συμβασιοποιηθεί και δεν έχει γίνει πρόβλεψη για τα ΑΜΕΑ, εφόσον απαιτείται από τη φύση της πράξης και την κείμενη νομοθεσία, η θετική αξιολόγηση θα πρέπει να τεκμηριώνεται με τη δέσμευση του δυνητικού δικαιούχου ότι θα αναλάβει όλες τις δαπάνες προσαρμογής για εξασφάλιση προσβασιμότητας για ΑΜΕΑ με δικά του έξοδα. Για την αξιολόγηση του κριτηρίου αυτού επισυνάπτεται σχετικό Παράρτημα ΙΙ. Ειδικά για το εν λόγω κριτήριο διευκρινίζεται ότι η θετική απάντηση («ΝΑΙ») καλύπτει τις ακόλουθες περιπτώσεις:*

*• Στην πράξη περιλαμβάνονται όλες οι απαιτήσεις, σύμφωνα με το ισχύον θεσμικό πλαίσιο, εξασφαλίζοντας την πρόσβαση για ΑμεΑ*

*• Δεν προβλέπονται απαιτήσεις για την εξασφάλιση της προσβασιμότητας στα ΑμεΑ, λαμβάνοντας υπόψη τη φύση της πράξης βάσει της οποίας δεν κωλύεται (π.χ. περίπτωση ανακατασκευής τάπητα οδοστρωσίας κλπ) ή δεν απαιτείται η προσβασιμότητα στα ΑμεΑ (π.χ. Προγράμματα τύπου «Εξοικονομώ κατ’ οίκον»*

Επίσης όσον αφορά στην κάλυψη του κριτηρίου **Β5**, απαιτείται η υποβολή από τον Δικαιούχο **έκθεσης τεκμηρίωσης** με αναλυτική περιγραφή των μέτρων που έχει λάβει για την τήρηση της εξασφάλισης προσβασιμότητας των ατόμων με αναπηρία.

Η Πράξη θα πρέπει να λαμβάνει θετική τιμή "ΝΑΙ" ή "ΔΕΝ ΕΦΑΡΜΟΖΕΤΑΙ" σε όλα τα κριτήρια.

**Γ. Σκοπιμότητα πράξης**

Ο Συντελεστής στάθμισης της 3ης Ομάδας Κριτηρίων έχει προσδιοριστεί σε **70%.** Σε περίπτωση που μία πράξη αποτελείται από περισσότερα του ενός υποέργα τα οποία διαφοροποιούνται ως προς τα εξεταζόμενα κριτήρια, η βαθμολογία του κάθε κριτηρίου προκύπτει αθροίζοντας τη βαθμολογία των υποέργων σταθμισμένων με τη χρηματοδοτική τους βαρύτητα στην πράξη.

ΠΡΟΫΠΟΘΕΣΗ ΘΕΤΙΚΗΣ ΑΞΙΟΛΟΓΗΣΗΣ: Η Πράξη πρέπει να λαμβάνει τουλάχιστον 1,5 βαθμό σε κάθε ένα από τα υποκριτήρια του κριτηρίου Γ2, τουλάχιστον 10 σε κάθε ένα από τα υποκριτήρια του κριτηρίου Γ3, τουλάχιστον 3 βαθμούς σε κάθε ένα από τα υποκριτήρια του κριτηρίου Γ4 και τουλάχιστον 5 βαθμούς στο κριτηρίου Γ5. Η συνολική βαθμολογία του κριτηρίου Γ προκύπτει από την εφαρμογή της εξίσωσης: ΒΓ = 0,40 x [Βαθμό Κριτηρίου Γ2] + 0,15 x [Βαθμό Κριτηρίου Γ3] + 0,20 x [Βαθμό Κριτηρίου Γ4] + 0,25x [Βαθμό Κριτηρίου Γ5].

**Γ1. Αναγκαιότητα υλοποίησης πράξης**

*Το κριτήριο είναι δυαδικό (ναι/όχι)*

Οι πράξεις βαθμολογούνται σύμφωνα με το είδος τους και τις ανάγκες που καλούνται να καλύψουν.

Εξετάζεται η παρεχόμενη στο ΤΔΠ τεκμηρίωση για την αναγκαιότητα υλοποίησης της πράξης και ο τρόπος με τον οποίο η προτεινόμενη πράξη συμβάλλει στην επίτευξη του ειδικού στόχου που έχει προσδιοριστεί.

**Γ2. Αποτελεσματικότητα της πράξης**

Ο συντελεστής βαρύτητας του κριτηρίου είναι **40%.** Η βαθμολογία του δείκτη αξιολογείται σε σχέση με την :

α) Συμβολή στην υλοποίηση στόχων του ευρύτερου σχεδιασμού για την ανάδειξη του φυσικού ή/και πολιτιστικού ή/και τουριστικού κεφαλαίου της περιοχής.

β) Συμβολή στην ανάδειξη της φυσιογνωμίας και των ιδιαίτερων πολιτισμικών και περιβαλλοντικών χαρακτηριστικών της περιοχής.

γ) Συμβολή στην οικονομική αναζωογόνηση επιχειρήσεων της περιοχής.

δ) Μορφολογία και αισθητική της πράξης ώστε να αποδίδει ιδιαίτερη φυσιογνωμία στην περιοχή, να την αναβαθμίζει πολιτισμικά και να την καθιστά ελκυστική αξιοποιώντας υπάρχοντα αξιόλογα στοιχεία, κτίρια και/ή μνημεία κτλ

ε) Σωστή επιλογή υλικών, αξιοποίηση και επανάχρηση τοπικών και φυσικών υλικών.

στ) Αναλογία κόστους/ωφέλους <25 ετών, ως προς τον προσδόκιμο χρόνο ζωής των κατασκευών και με περιορισμένη ανάγκη συντήρησης.

**Γ3. Οικονομικότητα της πρότασης, Βιωσιμότητα, λειτουργικότητα, αξιοποίηση**

Η βαρύτητα του κριτηρίου είναι **15%** και η βαθμολογία του κριτηρίου προκύπτει από το αποτέλεσμα του δείκτη (Προϋπολογισμός Πρότασης)/ (Επιφάνεια Χώρου) €/μ2 ή (Προϋπολογισμός Πρότασης)/ (μέτρο μήκους) €/μ.μ.

Ο αξιολογητής υπολογίζει τον δείκτη €/μ2 ή €/μ.μ. και βάζει την τιμή στο γκρί κελί. Η βαθμολογία τίθεται μετά το πέρας της αξιολόγησης του συνόλου των προτάσεων βάσει κλίμακας τιμών όπως προκύπτει από την διαίρεση του εύρους μεταξύ της ελάχιστης και της μέγιστης τιμής των δεικτών σε τέσσερα ίσα μέρη.

Εξετάζεται αν και με ποιο τρόπο κατά την ολοκλήρωση της πράξης εξασφαλίζεται η λειτουργικότητά της και η συντήρηση της. Πχ σε περίπτωση πράξεων υποδομών, όπου απαιτείται συντήρηση και λειτουργία, ο δικαιούχος θα πρέπει να αναφέρει την ύπαρξη σχετικών φορέων/ δομών/μηχανισμών λειτουργίας και συντήρησης ή να προβλέπει τις αναγκαίες ενέργειες με συγκεκριμένο χρονοδιάγραμμα, προκειμένου να εξασφαλιστεί η λειτουργία και η συντήρηση. Σε περίπτωση πράξεων που δεν ενέχουν λειτουργία θα πρέπει να επεξηγείται ο τρόπος αξιοποίησης των αποτελεσμάτων.

**Γ4. Συμβολή στην κοινωνία**

Η βαρύτητα του κριτηρίου είναι **20%** και η βαθμολογία του προκύπτει από την αξιολόγηση του δείκτη Κοινωνικού Οφέλους που αξιολογείται βάσει:

α) Της εμβέλειας της πράξης (τοπική ή η υπερτοπική).

β) Του πληθυσμού που ωφελείται από τις παρεμβάσεις και της κοινωνικής του σύνθεσης.

γ) Της συμβολής στην άρση των κοινωνικών προβλημάτων που αντιμετωπίζουν οι περιοχές παρέμβασης.

δ) Της συμβολής στην ενίσχυση της περιβαλλοντικής ευαισθητοποίησης.

ε) Της συμβολής στην οικονομική αναζωογόνηση.

**Γ5. Συνέργεια και συμπληρωματικότητα με άλλες πράξεις**

Η βαρύτητα του κριτηρίου είναι **25%** και η βαθμολογία του προκύπτει από την εξέταση της συνέργειας και συμπληρωματικότητας της προτεινόμενης πράξης με άλλα έργα που είναι είτε ολοκληρωμένα είτε σε εξέλιξη στο πλαίσιο του ΕΠ ή άλλων προγραμμάτων, ώστε να εξασφαλίζεται το μέγιστο δυνατό πολλαπλασιαστικό αποτέλεσμα από την υλοποίησή της και η έννοια του Ολοκληρωμένου των παρεμβάσεων σύμφωνα με τις απαιτήσεις του Προγράμματος και των Θεματικών Στόχων.

**Δ: Ωριμότητα πράξης**

Ο Συντελεστής στάθμισης της 4ης Ομάδας Κριτηρίων έχει προσδιοριστεί σε **30%.** Σε περίπτωση που μία πράξη αποτελείται από περισσότερα του ενός υποέργα τα οποία διαφοροποιούνται ως προς τα εξεταζόμενα κριτήρια, η βαθμολογία του κάθε κριτηρίου προκύπτει αθροίζοντας τη βαθμολογία των υποέργων σταθμισμένων με τη χρηματοδοτική τους βαρύτητα στην πράξη.

**Δ1. Στάδιο εξέλιξης απαιτούμενων ενεργειών ωρίμανσης της πράξης**

Εξετάζεται ο βαθμός ωριμότητας της πράξης από την άποψη της εξέλιξης των απαιτούμενων προπαρασκευαστικών ενεργειών (μελέτες, έρευνες, αδειοδοτήσεις, εγκρίσεις, τεύχη δημοπράτησης, κλπ) για την έναρξη της υλοποίησής της.

Η αξιολόγηση της ωριμότητας της προτεινόμενης πράξης διενεργείται ανά υποέργο και η εκτίμηση της συνολικής ωριμότητας της πράξης προκύπτει από τον σταθμισμένο μέσο όρο των επιμέρους τιμών.

Σημειώνεται ότι υποέργα που αφορούν σε προπαρασκευαστικές ενέργειες (π.χ. μελέτες, έρευνες, απαλλοτριώσεις) καθώς και υποέργων ΟΚΩ, Αρχαιολογίας κλπ δε λαμβάνονται υπόψη.

1. Πράξεις **Απόλυτης ωριμότητας** είναι οι πράξεις για τις οποίες υπάρχει υπογεγραμμένη σύμβαση ή η διαγωνιστική διαδικασία βρίσκεται στο τελικό στάδιο απόφασης κατακύρωσης, στο κύριο κατασκευαστικό υποέργο ή την κύρια προμήθεια (για έργα προμηθειών). Επίσης, ισχύουν τα του επομένου σημείου 2 αναφορικά με το σύνολο των μελετών και των εγκεκριμένων προδιαγραφών για τις πράξεις προμηθειών: **βαθμοί 10 (ναι)**

2. Πράξεις **Πολύ Υψηλής ωριμότητας** είναι αυτές για τις οποίες έχει υποβληθεί το σύνολο των μελετών και των τευχών δημοπράτησης, είναι **Ώριμο προς δημοπράτηση** (εγκεκριμένο το σύνολο των μελετών και τεύχη δημοπράτησης καθώς και αδειοδοτήσεις)όπως ορίζονται στην πρόσκληση. Οι μελέτες πρέπει να είναι εγκεκριμένες και επικαιροποιημένες σύμφωνα με τον Ν3316/2005, όπως τροποποιήθηκε και ισχύει. Για πράξεις προμηθειών απαιτείται να έχουν υποβληθεί εγκεκριμένες προδιαγραφές και τεύχη δημοπράτησης: **βαθμοί 7 (ναι)**

3. Πράξεις **Επαρκούς ωριμότητας** είναι αυτές για τις οποίες η πράξη περιλαμβάνει υποέργο προπαρασκευαστικής ενέργειας "μελέτη/ έρευνα" για το οποίο υπάρχει εγκεκριμένος και πλήρης φάκελος έργου σύμφωνα με το Ν.3316/2005, όπως τροποποιήθηκε και ισχύει. Για πράξεις προμηθειών απαιτείται να έχουν υποβληθεί οι εγκεκριμένες προδιαγραφές**.: βαθμοί 5 (ναι)**

4. Οι λοιπές περιπτώσεις θεωρούνται **Μη ώριμες πράξεις: βαθμοί 0 (όχι)**

Απαραίτητο για την θετική αξιολόγηση είναι η εξασφάλιση όλων των απαιτούμενων αδειοδοτήσεων και εγκρίσεων για το σύνολο της πράξης, όπως προβλέπεται στην πρόσκληση. Μη τήρηση όρου αδειοδοτήσεων: βαθμοί 0 (όχι)

**Δ2. Βαθμός προόδου διοικητικών ή άλλων ενεργειών**:

Η βαρύτητα του συγκεκριμένου κριτηρίου ορίζεται σε **30%.**

Εξετάζεται ο βαθμός προόδου συγκεκριμένων διοικητικών ή άλλων ενεργειών, πέραν αυτών που εξετάζονται στο πλαίσιο του ανωτέρω κριτηρίου, οι οποίες είναι απαραίτητες για την υλοποίηση της προτεινόμενης πράξης (πχ έγκρισης από συμβούλια κλπ) και προσδιορίζονται στην πρόσκληση.

1. Απόλυτη ωριμότητα έχουν τα έργα για τα οποία είναι Ολοκληρωμένες οι διαδικασίες ή δεν απαιτούνται άλλες ενέργειες πέραν αυτών που εξετάζονται στο πλαίσιο του ανωτέρω κριτηρίου. Δεν απαιτείται επιπλέον έκταση για την υλοποίησή τους ή έχει εξασφαλιστεί η επιπλέον απαιτούμενη έκταση (π.χ. δημόσια γη, παραχώρηση δημοτικής έκτασης, ολοκληρωμένες απαλλοτριώσεις κλπ): **βαθμοί 10,**

2. Δεν έχουν ολοκληρωθεί οι διοικητικές ενέργειες αλλά δεν επηρεάζουν την έναρξη υλοποίησης της πράξης **βαθμοί 5,**

3. Δεν έχουν ολοκληρωθεί οι διοικητικές ενέργειες και επηρεάζουν σημαντικά την υλοποίηση της πράξης: **βαθμοί 0**

Ο συντελεστής στάθμισης για το υποέργο που συμβάλλει στο δείκτη εκροών της πράξης είναι 70%, ο βαθμός στάθμισης των υποστηρικτικών υποέργων (πχ. προμήθεια εξοπλισμού) αθροίζεται στο 30%.

Για την περίπτωση ύπαρξης ενός μόνο κυρίως υποέργου ο συντελεστής στάθμισης είναι 100%

Σημειώνεται ότι υποέργα που αφορούν σε προπαρασκευαστικές ενέργειες (π.χ. μελέτες, έρευνες) καθώς και υποέργων ΟΚΩ, Αρχαιολογίας κλπ δε λαμβάνονται υπόψη.

Η Πράξη θα πρέπει να λαμβάνει τιμή "ΝΑΙ" σε όλα τα κριτήρια

**Ε: Διοικητική, Επιχειρησιακή και Χρηματοοικονομική ικανότητα φορέα**

Κατά την εξέταση της εν λόγω ομάδας κριτηρίων αξιολογείται:

**Ε.1 Η Διοικητική ικανότητα του δυνητικού δικαιούχου**

Το κριτήριο είναι δυαδικό (ναι/όχι).

Εξετάζεται κατά πόσο ο δυνητικός δικαιούχος διαθέτει την οργανωτική δομή και τις απαραίτητες διαδικασίες για την υλοποίηση της προτεινόμενης πράξης.

Εξετάζεται :

* Η προηγούμενη εμπειρία του δυνητικού δικαιούχου στην υλοποίηση παρόμοιων πράξεων
* Η διαθεσιμότητα/ επάρκεια προσωπικού (ομάδα έργου), δηλαδή το πλήθος και τα προσόντα (εκπαίδευση – επαγγελματική εμπειρία) των στελεχών που θα απασχοληθούν στην υλοποίηση της πράξης.

**Ε.2 Η Επιχειρησιακή ικανότητα του δυνητικού δικαιούχου.**

Το κριτήριο είναι δυαδικό (ναι/όχι).

Εξετάζεται η δυνατότητα του δικαιούχου να συμβάλλει με ίδιους πόρους στην υλοποίηση της προτεινόμενης πράξης. Το κριτήριο αυτό εξετάζεται μόνο εφόσον απαιτείται η καταβολή ίδιων πόρων. Στη περίπτωση αυτή θα αναλαμβάνεται από τον δικαιούχο η υποχρέωση να διακηρύσσεται η αναγκαία μη επιλέξιμη δημόσια δαπάνη σε ενιαία διακήρυξη με την συγχρηματοδοτούμενη δημόσια δαπάνη.

**Ε.3 Η Χρηματοοικονομική ικανότητα του δυνητικού δικαιούχου.**

Το κριτήριο είναι δυαδικό (ναι/όχι) ή δεν εφαρμόζεται.

Εξετάζεται η δυνατότητα του δικαιούχου να συμβάλλει ή όχι με ίδιους πόρους στην υλοποίηση της προτεινόμενης πράξης. Το κριτήριο αυτό εξετάζεται μόνο εφόσον απαιτείται η καταβολή ίδιων πόρων. Στη περίπτωση αυτή θα αναλαμβάνεται από τον δικαιούχο η υποχρέωση να διακηρύσσεται η αναγκαία μη επιλέξιμη δημόσια δαπάνη σε ενιαία διακήρυξη με την συγχρηματοδοτούμενη δημόσια δαπάνη.

Τα ανωτέρω κριτήρια εξετάζονται σύμφωνα με τα προβλεπόμενα στο Παράρτημα ΙΙ του Οδηγού Αξιολόγησης Αιτήσεων Χρηματοδότησης Πράξεων.

Η πράξη θα πρέπει να λαμβάνει την τιμή ΝΑΙ σε όλα τα κριτήρια, εκτός από το κριτήριο Ε.3, που είναι επαρκές και το «δεν εφαρμόζεται».

Η διαδικασία αξιολόγησης εφαρμόζεται διαδοχικά για τις επιμέρους κατηγορίες κριτηρίων.

Το αποτέλεσμα της αξιολόγησης και η τεκμηρίωση του κάθε κριτηρίου καταγράφεται αναλυτικά στο έντυπο Φύλλο Αξιολόγησης Πράξεων. Καταρτίζεται πίνακας βαθμολόγησης των προτάσεων με φθίνουσα βαθμολογική σειρά.